વચનો ફ્રી આપી શકાય છે. એટલે જ કહેવાય છે કે વચનેષુ કિમ દારીદ્રય્મ. આપવામાં ન માનનારા અમારા જેવા અમદાવાદીઓ પણ વચનો આપવામાં પાછાં નથી પડતાં. પણ વચનો છોડવામાં જેવું જેનું કદ એ પ્રમાણે વચનો છોડે છે. મોટેભાગે આવા વચનની ઍક્સ્પાયરી ડેટ મતદાન દિવસ સુધીની જ હોય છે. એટલે જ મેનીફેસ્ટો બનાવનાર કોઈ મોટી પાર્ટીના નેતાઓનું બ્રેઈન મેપિંગ કે નાર્કો ટેસ્ટ કરવામાં આવે તો એના પરિણામ જાણવાની બહુ મઝા આવે. પણ આપણા નસીબમાં એ મનોરંજન નથી લખાયેલું. આમાં પાછી જે પાર્ટીને ખબર હોય કે પોતે સત્તા પર આવવાની નથી એ તો કેવાં કેવાં વચનો આપી શકે? દસમી પાસને ટેબ્લેટ, બારમી પાસને લેપટોપ, વિદ્યાસહાયકોને કાયમી નોકરી, ખેડૂતોને પેન્શન, સૈનિકોને પ્લૉટ, બાકીના ને ઘરનું ઘર, વિદેશમાં રહેલ બ્લેક મની પાછાં, અને ઘર ઘર સંડાસ! વાહ, તરબોળ થઈ ગયા ભઈ!